L'Àrea d'Igualtat col·labora en el concurs de cartells organitzat pel Col·lectiu Dones de Sagunt 8 de Març
13 de gener 2021

![](/media/ffqo30am/88entrega-premio-cartel-ganador-concurso-8-de-marzo-21.jpg)  
Fotografia d'arxiu d'exposició de cartells presentats al concurs organitzat pel Col·lectiu Dones de Sagunt 8 de Març​​

L'Àrea d'Igualtat de l'Ajuntament de Sagunt col·labora un any més en el concurs de cartells organitzat pel Col·lectiu Dones de Sagunt 8 de Març. Es tracta de la 19a edició i el tema inspirador d'enguany és ‘Científiques: trencant el sostre de vidre’.

  

Tots els cartells que es presenten hauran de ser originals i haurà d'aparéixer com a imprescindible el lema ‘8 de març’, així com aparéixer el color lila, entre d’altres. Les mesures del cartell seran de A-3 sobre cartó ploma i s'enviarà una còpia per correu electrònic a donesagunt8mar@hotmail.com. 

  

Cada persona podrà presentar un màxim de 3 obres degudament identificades en la part posterior amb el nom, correu electrònic i telèfon, així com aportar una fotocòpia del DNI. Podrà concórrer tota persona natural o jurídica que ho desitge, sense distinció de nacionalitat, ni més limitacions que les consignades en les bases del concurs.

  

L'alcalde i regidor d'Igualtat, Darío Moreno, ha assegurat que, malgrat la pandèmia, «**és importantíssim que continuem lluitant contra determinats problemes estructurals que té la nostra societat i un és la desigualtat entre homes i dones, que queda molt per fer**». Moreno ha assenyalat que este concurs de cartells «**es convoca amb la intenció de reflexionar sobre este aspecte de la igualtat, ja que habitualment hi ha menys dones en els àmbits científics i tècnics i les dones que decidixen participar-hi, malgrat el condicionant negatiu perquè participen en estos sectors, no reben el tracte o l'atenció que reben els seus companys masculins»**.

  

El termini d'admissió de cartells serà el dilluns 15 de febrer, a les 20 hores, en la llibreria Tres en Ratlla, situada en la plaça Cronista Chabret. Tots els cartells presentats seran exposats del 5 al 28 de març a la Casa de Cultura Capellà Pallarés.

El Col·lectiu Dones de Sagunt 8 de Març designarà el jurat qualificador dels cartells, el qual triarà el cartell guanyador dotat amb un premi de 500 €, subjectes a retenció, així com la possibilitat de donar un accèssit. El lliurament del premi serà el divendres 5 de març, a les 19 hores, a la Casa de Cultura Capellà Pallarés. El cartell guanyador podrà ser utilitzat com a cartell anunciador dels actes al voltant del 8 de Març, amb la col·laboració de l'Àrea d'Igualtat de l'Ajuntament de Sagunt.

*   [](http://www.facebook.com/sharer.php?u=https://aytosagunto.es/va/actualitat/l-àrea-d-igualtat-col-labora-en-el-concurs-de-cartells-organitzat-pel-col-lectiu-dones-de-sagunt-8-de-març/ "Facebook")
*   [](http://twitter.com/share?url=https://aytosagunto.es/va/actualitat/l-àrea-d-igualtat-col-labora-en-el-concurs-de-cartells-organitzat-pel-col-lectiu-dones-de-sagunt-8-de-març/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-àrea-d-igualtat-col-labora-en-el-concurs-de-cartells-organitzat-pel-col-lectiu-dones-de-sagunt-8-de-març/ "Linked In")
*   [](mailto:?body=https://aytosagunto.es/va/actualitat/l-àrea-d-igualtat-col-labora-en-el-concurs-de-cartells-organitzat-pel-col-lectiu-dones-de-sagunt-8-de-març/)